cy ms cy en de nl fr en cy en cy cy en cy cy cy cy cy es cy cy cy cy en en cy cy ur en cy en en cy en cy en cy en en en en en en cy cy cy de en cy de cy nl cy ms cy cy en cy cy cy cy es en cy fy fr cy cy cy cy en cy en cy en cy cy cy cy en cy cy cy es cy cy cy cy cy en cy en cy fr cy de cy cy en af fr en cy en fy es cy en cy fr cy en cy cy cy cy en en cy en cy cy cy cy en cy de cy cy cy cy cy cy cy cy cy cy cy cy cy cy cy en en en cy cy cy cy cy cy cy cy cy cy cy fy cy cy cy cy cy cy cy en en af cy cy cy cy cy cy en cy en cy cy cy cy cy jbo cy cy cy cy cy cy cy cy cy cy en cy cy cy cy cy cy cy cy cy cy cy ku cy cy en cy pt cy cy cy cy en cy cy cy cy cy cy cy cy en cy en cy de cy cy de cy fr cy cy cy cy cy cy cy cy cy cy cy cy cy cy cy cy cy cy cy cy cy en cy cy cy cy cy cy cy cy de cy cy cy cy cy cy de cy cy cy cy cy cy cy cy cy en cy cy cy en en cy cy cy it cy en cy cy en cy cy cy cy cy cy en es cy cy cy cy cy cy de cy cy en cy en de cy en cy cy cy cy jbo en cy cy cy fr cy en eo cy cy cy nl cy cy de nl es ms en
Gwenu Dan Fysiau | Llawlyfr y Piwritan Newydd
Dysgwyr Cymraeg yn creu cynnwys ar gyfer y Wicipedia
Yng nghynhadledd EduWiki (prosiectau addysgol Wikipedia) a gynhaliwyd yng Nghaerdydd mis Tachwedd, dyma un o’r mynychwyr yn trydar:
Martin Poulter: cysyniad o ddysgwyr fel cynhyrchwyr, dysgu mwy trwy sgwennu y llyfr na darllen y llyfr yn unig (unrhyw bwnc) #WiciAddysg
— Carl Morris ☺☻ (@carlmorris) November 1, 2013
Dyma Rhodri ap Dyfrig wedyn yn sgwennu’r canlynol mewn cofnod ar ei flog am ddysgu ieithoedd:
Fyddai hi ddim yn wych, petasai pob person sy’n dysgu Cymraeg trwy efallai Cymraeg i Oedolion, ac sydd wedi cyrraedd safon lle gallant wneud cyfieithu syml, yn cyfrannu tuag at gyfieithu tudalennau Wikipedia i’r Gymraeg? Mwy o erthyglau Wikipedia Cymraeg = mwy o adnoddau dysgu = mwy o flaenoriaeth i’r Gymraeg gan gwmniau fel Google ac ati  = gwell sefyllfa i’r Gymraeg yn ehangach.
Soniais am y dasg rhai wythnosau cyn y Nadolig fel bod ganddynt ddigon o rybudd. Yn gyntaf gofynnais iddynt edrych ar y Wicipedia Cymraeg – doedd pob un ddim yn ymwybodol o’i fodolaeth, heb sôn am y ffaith bod dros 50,000 o erthyglau yno – a gweld lle oedd yna fylchau. Awgrymais mai erthygl am berson neu le fyddai orau gan y byddai modd defnyddio patrymau roeddynt eisoes wedi’u dysgu fel y gorffennol cryno. Cynigais eu bod yn sgwennu am eu hoff awdur, rhywun ym myd y campau, neu actor.
Er y baswn i’n hoffi gweld pob un o’m dysgwyr yn mentro a golygu’r Wicipedia eu hunain yn y dyfodol, wedi cofrestru i ddysgu Cymraeg oeddynt, nid dysgu sut i olygu gwyddoniadur ar-lein, felly dwedais wrthynt am e-bostio eu herthyglau ataf ac yna byddwn i’n eu gosod ar y Wicipedia.
Marcio a Chyhoeddi (neu Cyhoeddi a Marcio yn yr achos yma!)
Pan dderbyniais y darnau gwaith gan bob un unigolyn yn eu tro, ro’n i’n eu gosod ar y Wicipedia fel yr oeddynt, heb wneud unrhyw gywiriadau. Byddwn i wedyn yn golygu’r erthygl a chywiro’r iaith. Gan fod modd edrych ar hanes pob erthygl roedd y dysgwyr weld beth newidiais i.
Cliciwch i weld cywiriadau i erthyglau: Jonah Jones – Ron Stitfall – Pat McIntosh – Paul Badham – Ffont-y-gari.
Efallai hoffai tiwtoriaid eraill wneud rhywbeth tebyg, a falle bod mwy uchelgeisiol. Dwi’n bwriadu ysgrifennu ychydig o ganllawiau a syniadau pellach. Os oes gan rywun unrhyw syniadau hoffent eu rhannu neu gwestiwn i’w ofyn, gadewch sylw o dan y cofnod yma. Un syniad ydy cynnal digwyddiad golygu Wicipedia (byddai’n gwneud sesiwn dysgu anffurfiol gwych, yn arbennig mewn lleoliad fel amgueddfa e.e.), ac mae yna wirfoddolwyr brwd ar hyd a lled Cymru (a thu hwnt!) a fyddai’n fwy na bodlon dod draw i’ch cynorthwyo dwi’n siŵr.
Sut i olygu tudalen Wicipedia
Tasks for Learners (adran ar y Wicipedia)
(*Er y dylid gwneud pob ymdrech sicrhau bos popeth sy’n cael ei roi ar y Wicipedia yn gywir, yn ieithyddol a ffeithiol, ro’n i wedi sgwennu’r cywiriadau o flaen llaw ac yn eu gosod ar y wici o fewn munud neu ddau.)
Plentyn siawns Bruce – Syniad ar gyfer gweithdy ymarferol yn Hacio’r Iaith 2014
Er nad yw’r trefniadau ar gyfer Hacio’r Iaith 2014 wedi eu cadarnhau eto (SPOILER: mae’n bur debyg mai nid yn Aberystwyth fydd o am y tro cyntaf!), hoffwn gynnig y canlynol fel syniad ar gyfer sesiwn ymarferol.
Ers i mi argymell i’m dysgwyr y dylent fuddsoddi mewn copi o Eiriadur yr Academi (cyn iddo fod ar gael ar-lein), dw i’n cael fy atgoffa bob hyn a hyn o’i gyfyngiadau.
@rhysw1 shwmae! how does one go about lobbying for new words in Welsh? eg queer, genderqueer, cisgendered? @___HannahAustin
— Caroline Duffy (@duffyc) October 25, 2013
@rhysw1 (being that Bruce defines queer as hoyw which ain’t no use to man nor beast)
Fe welwch yn ddyddiol bron pobl yn holi ar Twitter am gyfieithiad am hwn neu’r llall, unai am eiriau nad oedd hyd oed yn bodoli (mewn unrhyw iaith) pan luniwyd Geiriadur yr Academi yn y 1990au, neu fel dw i’n ddarganfod yn aml, mae’n cynnig sawl peth am air Saesneg sydd a mwy nag un ystyr, mond bod sawl ystyr arall sydd heb eu cynnwys.
Gan mod i’n gwneud cryn ddefnydd o’r hen eiriadur yn fy ngwaith bob dydd, mae’r diffygion hyn wedi gwneud i mi feddwl am rhyw ‘system’ i ffurfioli’r broses o geisio cymorth eraill am gyfieithiadau, eu cofnodi ac i gofnodi’r cynnigion a gafwyd. Byddai’r wybodaeth yma hefyd o ddefnydd fel man cychwyn petai diweddariad o’r geiriadur yn cael ei gomisiynu yn y dyfodol.
Digon am y cefndir, ac ymlaen at y syniad. Dylwn nodi’n gyntaf nad ydy fy sgiliau technoleg gwybodaeth yn ymestyn fawr pellach na gallu newid lliw ffont gyda HTML, felly disgwyl i eraill wneud y gwaith ydw i! Mae gennyf syniad gweddol o beth sy’n bosib ei wneud, dw i jest ddim yn gwybod sut mae gwneud.
CAM 1 – Cais am air
Defnyddio GoogleDocs i creu ffurflen (form) ble mae pobl yn creu cais am air, ac yn nodi brawddeg(au) Saesneg enghreifftiol yn cynnwys y gair.
CAM 2 – Cynnig gair
Mae’r Ffurflen Google Docs yma’n bwydo i mewn i Daenlen GoogleDocs, sy’n agored i bawb ei weld (fel sy’n cael ei wneud yma). Dyma ble bydd pobl yn gallu cynnig bathiad Cymraeg. Efallai ar y dechrau mewn ffordd mor elfennol a llenwi colofn ar y daenlen, er yn ddelfyrdol bydd yn well na hyn yn weledol.
CAM 3 – Pleidleisio ar gynnigion
Dyma’r bit tricky, mae angen system ble mae posib i bobl eraill bleidleisio dros y cynnig gorau. Yn ol beth dw i’n ddeall, mae gan Daenlen Google Docs API, ac mae modd mewnforio ac allforio RSS ar gyfer pob math o ddibenion. O bosib byddai modd defnyddio’r RSS hyn a rhyw ategyn WordPress i greu rhyngwyneb gorffenedig deniadol ac sy’n gweithio gydag ategyn pleidleisio WordPress?
Neu ydw i’n siarad shit?
Trafod blogiau pêl-droed ar Ar y Marc (20.7.13)
Yn dilyn rant diweddar ar y blog yma, cefais wahoddiad i ymddangos ar raglen radio Ar y Marc i drafod blogiau pêl-droed dw i’n eu darllen. Mond slot pum munud oedd i fod ar gyfer yr eitem felly dewisiais tri blog (ac un podlediad) oeth yn trafod yr ymadrodd ‘Againts Modern Football’, sef ffenomeneon sy’n crisialu ymdeimlad ymysg carfan sylweddol o gefnogwyr nad ydy llawer o newidiadau diweddar ym myd y gamp ddim o anghenrhaid yn rhai llesol, bod rhai yn ddim mwy na ddiangen tra bod eraill yn ddinistiol.
Yn anffodus, ac yn ddiarwybod i mi, doedd ansawdd y llinell ddim yn dda iawn, felly cytogwyd yr eitem cyn i fi hyd yn oed ddechrau trafod y blogiau, ond ro’n i wedi paratoi rhestr o ddoleni o flaen llaw, felly dyma nhw.
Ces yr ysbrydoliaeth i drafod y pwnc wedi i mi ddilyn dolen ar Twitter at This Is Deep Play. Dyma bodledliad newydd pseudo-deallusol sy’n trafod pêl-droed. Thema y rhifyn cyntaf oedd Against Modern Football?
Trafodir tarddiad yr ymadrodd a beth mae’n olygu, h.y. yn erbyn beth o fewn ffurf presenol y gamp fodern mae cymaint yn eu gwrthwynebu? Gofynwyd pa rym sydd gan gefnogwyr i wrthsefyll y newidiadau, sut mae mynd o gwmpas hyn, a pha mor lwyddianus mae ymgyrchaedd wedi bod.
£7 yn rhatach i sefyll i wylio Boroussia Dortmund na Exeter City
Rhatach hedfan o Fanceinion a gwylio Werder Bremen na gwylio Man U a Man City
Dw i wedi dilyn y blog Ffwtbol.com ers cryn amser. Mae’n cael ei gynnal gan Phil Stead, colofnydd gyda’r cylchgrawn Golwg ac awdur Red Dragons: The Story of Welsh Football. Tra’n ymchwilio i’w lyfr, roedd sawl cofnod ddifyr, rhai’n ddoniol, rhai’n ddifrifol. Un o’r rhai tristaf oedd The end of Wales ble mae Phil yn rhagweld tim cenedlaethol Cymru’n dod i ben yn raddol oherwydd cyfuniad o sawl ffactor. Yn ei gofnod Losing my religion mae Phil yn nodi, fel awdur Supporters Not Customers, fel y bu iddo yntau wneud y penderfyniad anodd o droi cefn (os caf ddefnyddio’r ymadrodd yna) ar Ddinas Caerdydd a pham.
Ar nodyn ychydig mwy hwyliog gallaf argymell darllen blog Llandudno Jet Set, blog toreithiog a ffraeth gan gefnogwr CPD Dinas Bangor. Mae pynciau’r cofnodion yn amrywio, ond mae ambell un yn olrhain hanes taith diweddaraf i wylio gwahanol glybiau ar sawl lefel ar hyd a lled Ynys Prydain.  Dyma flog arall sy’n adrodd yn ol ar brofiad refreshing o wylio FC United of Manchester, yn ei gofnod Righteous football. Mae’r cofnodion yn cynnwys holl ddefodau od yr awdur wrth iddo fynychu gem ymhell o adre, gyda phob un yn dechrau o orsaf Cyffordd Llandudno. Mae lot o hiwmor yn yr ysgrifennu, ond yn sydyn reit bydd yn cynnwys rhyw arsylwadau craff iawn a gwlediyddol eu naws. Gwyliwch allan am faner y boi ma yng ngemau cartref y tim cenedlaethol.
Oes gyda chi awgrymiadau am flogiau y dylwn eu darllen? Gadewch ddolen yn y blwch sylwadau.
Posted on 19 Gorffennaf 2013 by rhys
@rhysw1 Efallai byddi di'n gwybod beth yw'r dafarn orau yn Ninbych sydd yn agos i'r maes eleni? #steddfod2013
— Carl Morris ☺☻ (@carlmorris) July 4, 2013
Dw i wastad wedi meddwl byddai’n wych cael adolygiadau John Rowlands-aidd (sy’n adolygu llefydd bwyta) o lefydd yfed bro’r Eisteddfod, ond dw i’n ofni Carl nad y nid fi yw’r dyn gorau ar gyfer Dinbych gan nad ydw i wedi bod ar y piss yn ei hamryw dafarndai ers degawd a mwy. Ond mi roddaf dro arni ta beth…
I ddechrau mae digonedd o ddewis o ran nifer, ond falle sdim lot o amrywiaeth. I feddwl bod hi’n reit tawel yn y dre ar benwythnos arferol erbyn hyn, mond un dafarn sy wedi cau ers i mi ddechrau fy ngyrfa yfed yn fy arddegau.
Mae beth sy’n gwneud tafarn dda yn wahanol i bawb, y peth pwysica i rai yw ble ceir y peint rhata o Carling, neu fel fi, ble sy’n gwerthu cwrw go iawn. Fel tref sy’n gyfoethog yn ei hadeiladau hanesyddol, mae gan lawer o’r tafarndai nodweddion pensaernïol arbennig a hanes lliwgar*.
Ok, digon o falu awyr, dyma ychydig am y tafarndai (NODYN: Gwerthfawrogaf unrhyw gywiriadau yn y blwch sylwadau isod.)
Ddim cweit yn y dref, ond ar gyrion y dref ar ochr y ffordd i Rhuthun. Dyma’r dafarn agosaf i’r Maes. Mae’n le mawr, ond dw i ddim yn siwr os mai tafarn gyda lle bwyta ydy o, neu le bwyta gyda bar mawr. Ta waeth, tro diwethaf roeddwn yn, roedd y bwyd yn dda iawn ac roedd cwrw Bragdy Conwy ar y pwmp.
Y Railway (cornel Ffordd Rhuthun/ Ffordd y Rhyl)
Y dafarn ail agosaf at y Maes. Rioed wedi bod i’r dafarn hon, gan ei bod hi (fel Y Masons) ar waelod Stryd y Dyffryn, a llawer rhy bell o weddill tafarndai “top dre” ble byddai’r meddwyns nos Sadwrn. Yn ôl y sôn mae’n dafarn neis, llawn stafelloedd bychain ac mae’n gwerthu cwrw go iawn (mae yn fy nghopi o’r Good Beer Guide 2009).
Y Masons (Ffordd Y Rhyl)
Rownd y gornel o’r Railway. Mae llawer o Gymry’r dref dw i’n nabod yn mynd i’r dafarn yma i wylio pêl-droed a rygbi. Unwaith bues i yno, a doedd dim dewis da o gwrw pryd hynny.
Mae Nia nodi’r canlynol yn y blwch sylwadau:
Mae’r Masons wedi ei beintio run lliw a’r pafiliwn…gwerth ymweliad, un o landlordiaid gorau’r dref! A brechdanau am ddim fel arfer ar nos sadwrn!
Mae Alun (y landlord) yn nodi’r canlynol yn y blwch sylwadau:
Os da chi o gwmpas, dowch fewn am beint (cwrw lleol o Bragdai Henllan a Conwy) i’r tafarn piws !!
Plas Pigot (Ffordd Rhuthun)
Rhyw fath o social club. Gwneud lot o bethau yn ymwneud gyda’r Fyddin. Os yw ar agor i’r cyhoed dyn ystod y Steddfod a ch’in cael eich temptio, cofiwch tydy’r Railway ond rhyw ganllath i ffwrdd.
Gobaith ac Angor/Hope & Anchor (Stryd y Dyffryn)
Tafarn reit neis, hanner ffordd fyny Stryd y Dyffryn (gyferbyn â Lidl). Y locals wedi dechrau bragu cwrw eu hunain, ac wedi gwneud un arbennig ar gyfer y Steddfod o’r enw ‘Sion y Bodiau’.
Kings Arms (Stryd y Dyffryn)
Y dafarn gyntaf y dewch ar ei thraws wrth gyrraedd y stryd fawr. Unwaith fues yno, ar roedd y lle’n wag ac yn reit blêr. Newid ei adnewyddu a newid perchenog ers hynny.
(tu cefn i’r llyfrgell, sy’n werth mynd iddo ar gyfer yr amgueddfa)
Yng nghefn y dafarn yma bydd gigs y Gymdeithas. Y Bull oedd enw fan’ma pan o’n i yn y lle ddiwetha. O edrych ar eu gwefan mae’r lle wedi ei drawsnewid yn llwyr. Mae sawl cwrw go iawn ar gael mae’n ymddengys.
Tafarn OK. Dim byd arbennig.
Fan hyn oedd y dafarn orau am awyrgylch ers talwm. Wedi ei hadnewyddu ers y bues yno ddiwetha ac wedi newid dwylo ambell waith. Drws nesaf ond un i neuadd y dref ble mae gigs Cymdeihtas hefyd.
White Lion (Back Row)
Tafarn OK, reit dawel. Bach os cofiaf yn iawn.
Y Llew Aur(Back Row)
Tafarn OK, arfer mynd yma dipyn. Bach yn rough ar adegau ar nos Sadwrn.
Plough (Bridge Street, ger Pwll y Grawys)
Tafarn OK, roedd bwrdd pool yma os cofiaf yn iawn – cyfleus rhwng dwy siop kebab!
Hand (Pwll y Grawys)
Rioed wedi bod i’r dafarn hon, gan mod i wastad wedi meddwl bod hi’n edrych yn rough, ond ymddengys bod hi yn y Good Beer Guide 2009 (er Jennings oedd y cwrw ar werth bryd hynny)
‘Y Brit’/Britannia Inn (Love Lane)
Er gwaetha’r enw, Cenedlaetholwyr Cymreig di-Gymraeg oedd yn rhedeg y lle. Sut gafodd y lle yma ddim ei gau lawr dw i ddim yn gwybod achos dyma oedd meithrinfa yfwrs ifanc Dinbych a’r cylch. Os oedd rhywun dros ddeunaw oed yn yfed yno, rhaid bod nhw’n bedoffeil neu wedi eu gwahardd o weddill tafarndai’r dre. Ewch draw i brofi’r awyrgylch.
Tu hwnt i’r dref
Mae sawl tafarn dda yng nghefn gwlad gerllaw. Dyna gasgliad. Llandyrnog ydy’r pentre agosaf i’r Steddfod dw i’n meddwl, ac mae lot yn canmol y White Horse yno.
*Mae Golwg360 yn adrodd am daith tywys hanesyddol o gwmpas y tafarndai ar y nos Fawrth.
View Tafarndai Dinbych in a larger map
Posted in Adolygiad | Tagged Dinbych, eisteddfod | 6 Comments
Blog BBC Cymru yn camsefyll.
Posted on 8 Tachwedd 2012 by rhys
Dw i’n eitha hoffi Ar y Marc, blog am bêl-droed gan BBC Cymru,  (mae’n debyg mai fi ydy’r unig un sy’n ei ddarllen – tydi’r ffaith bod y blwch sylwadau wedi torri ers misoedd ddim yn help*), ond fe’m cythruddwyd gan osodiad mewn cofnod diwethar. Yn y cofnod Ddim yn gem mor brydferth wedi’r cwbl ! mae’r awdur Glyn Griffiths yn trafod trafferthion diweddar y gêm yn Lloegr, gyda’r helyntion yng nghylch hiliaeth a digwyddiad gwarthus pan ymosododd ‘cefnogwr’ Leeds United ar chwaraewr Sheffield Wednesday. Beth gododd fy ngwrychyn i oedd y sylw canlynol gan Glyn Griffiths:
Siom hefyd oedd gweld mai sefyll oedd cefnogwyr Leeds, a hyn mewn rhan o stadiwm a welodd un o’r trychinebau mwyaf yn y byd peldroed, ac a arweiniodd at sicrhau ( yn dilyn Adroddiad Taylor yn 1989) fod meysydd peldroed yn dod yn rhai sydd â seddau ar gyfer pawb.
Dw i’n ddim yn gwybod ble mae Glyn Griffiths wedi bod yn ystod y mis neu ddau ddiwethaf, achos mae llawer o sôn wedi bod yn y cyfryngau gan bod tystiolaeth o’r newydd yn cadanrhau mai gweithredoedd yr awdurdodau, yr heddlu’n arbennig, oedd yn gyfrifol am y marwolaethau, a’u bod wedi ceisio achub eu crwyn drwy roi’r bai ar y cefnogwyr.
Tydi newyddiaduraeth diog fel hyn, neu ail-bobi ffeithiau anghywir yn fwriadol ddim yn beth newydd, yn arbennig yng nghyd-destun trychineb Hillsbrough. Mae sawl enghraifft ar erthygl Wikipedia’r drychineb, gyda hyd yn oed y twlsyn Jeremy Hunt AS yn dwed mor ddiweddar a 2010 tra’n canmol ymddygiad cefnogwyr Lloegr yng Nghwpan y Byd yn Ne Affrica:
“I mean, not a single arrest for a football-related offence, and the terrible problems that we had in Heysel and Hillsborough in the 1980s seem now to be behind us.”
Des ar draws y dyfyniad uchod gan Hunt wrth darllen llyfr o’r enw Stand Up Sit Down: A choice to watch football, sydd, fel y gallwch falle ddyfalu o’r teitl, yn ymwneud â’r ymgyrch i ganiatau cefnogwyr pêl-droed i sefyll mewn gemau. Tra y gallaf ddeall na fydd y llyfr hwn ar frig eich rhestr at Siôn Corn eleni, mae’n werth ei ddarllen am sawl rheswm.
Mae’n llawn ystadegau, fel prif achosion anafiadau mewn gemau pel-droed (llosgiadau diod poeth, pel yn taro pobl, pigiadau cacwn oedd y prif rai os cofiaf yn iawn) asawl person gafodd eu arestio am bod 100,000 o gefnogwyr mewn meysydd seddi i gyd o’i gymharu a meysydd ble caniateir sefyll (mae mwy yn cael eu harestio mewn meysydd eistedd yn unig).
Hanes trychinebau mewn meysydd pêl-droed
Mae llawer o sylw yn cael ei roi i Hillsborough wrth reswm, nid dim ond ar ddigwyddiadau diwrnod y drychineb ond hefyd gan adrodd sut bu pryder cyn y gêm parthed y trefniadau a chyflwr y stadiwm. Mae hefyd cryn dipyn o edrych yn ôl ar drychinebau eraill, fel Ibrox (1971) a Valley Parade (1985), a sut achoswyd y rhain gan esgeulustod o ran perchnogion y meysydd.
Y profiad o sefyll heddiw
Mae’r awdur Peter Caton, yn ymweld â gwahanol feysydd sy’n dal i ganiatau sefyll, er mwyn holi’r cefnogwyr yno, swyddogion diogelwch (safety nid security) a weithiau cadeiryddion y clybiau.
Dadleuon yn erbyn Adroddiad Taylor
Adroddiad Taylor a arweiniodd at deddfu fel bod rhaid i feysydd clybiau dwy adran uchaf yn Lloegr fod yn seddi yn unig. Roedd yr adroddiad yn seiliedig ar ddata a rhagdybieithau cwbl ffals a disail. Pan mae hyn yn cael ei esbonio i’r awdurdodau sydd gyda’r grym i newid y ddeddf neu ddylanwadu arno (megis Cymdeithas Bêl-droed Lloegr a Gweinidogion sydd a chyfrifoldeb dros chwaraeon), maen nhw hefyd yn ailadrodd yr un ddadleuon ffug ac yn pwyntio at ddata maen nhw eu hunain yn gwybod sy’n anghywir.
Mae rheolau mympwyol ble mae’n rhaid i glybiau sy’n ennill dyrchafiad i’r lefel hyn addasu eu meysydd ar ol treulio pum mlynedd ar y lefel hyn. Cyfanswm o bum mlynydd hynny yw, nid pum mlynedd o’r fron, a hyd yn oed os ydynt yn disgyn allan o’r gynghrair ar ol pum mlynedd rhaid dal cydymffurfio a mynd i’r gost, hyd yn oed os nad oes galw am y seddi. Yn ogystal a’r gost o addasu, mae hyn hefyd yn arwain at gyfyniad yn faint o bobl all fynychu gemau, sydd wedyn yn effeithio ar botensial incwm clwb. Mae’r rheol yma’n gwbl hurt gan ei fod wedi ei selio ar pa lefel mae clwb yn chwarae yn hytrach na beth yn union yw cyflwr eu maes ac unrhyw beryglon tebygol.
Mae anghysondebau hefyd ble mae campau eraill, megis rygbi, yn gallu parhau i adael i gefnogwyr sefyll, hyd yn oed ar y lefel uchaf.
Mae’n debyg eich bod yn gofyn pam mod i’n teimlo mor gryf am yr hawl i sefyll – siawns byddai rhywun call ond yn rhy falch o’r cyfle i gael sedd gyfforddus? Mae’r llun uchod yn olygfa na welwn byth eto mae’n debyg, sef o bobl yn sefyll wrth wylio Wrecsam. Ro’n i’n un o’r cannoedd yno’n sefyll yn gwylio’r gêm dyngedfenol uchod ble roedd rhaid i Wrecsam ei hennill i aros yn y gynghrair. Mae cyfuniad o ffactorau wedi arwain at gau’r Kop yn Wrecsam, ond mae’r ddedfwriaeth gwrth-sefyll wedi chwarae ei ran ac fe all rhoi esgus i berchenog newydd y stadiwm (Prifysgol Glyndwr) i dynnu’r Kop i lawr a rhoi eisteddle pitw yn ei le
Adloniant gweledol ydy pel-droed, ac os ydy’r dorf yn dawel, mae’r awyrgylch yn ddilas ac anghysurys.  Un o’r pethau a’m denodd i i wylio pel-drod byw oedd yr awyrgylch a’r ymdeimlad o undod y cewch wrth gyd-ganu gyda dieithiriad.  Tra mae’n bosib canu ar eich heistedd, mae’n amlwg mai sefyll yw’r dull gorau, fel mewn capel wrth ganu emyn ac mewn eisteddfod wrth gystadlu.  Mae teras agored hefyd yn caniatau i chi gerdded o gwmpas a  dod ar draws ffrindiau ar hap, ac felly mae rhoi tocyna sedd penodol i bawb yn eich hamddifadu o’r ochr gymdeithasol o gyd-wylio gyda ffrindiau.
*Pob tro dw i’n trio gadael sylw, ac yn teipio’r llythrenau a’r rhifau cywir ar gyfer y CAPTCHA, ond yn derbyn y neges canlynol pob tro:
Gwall wrth anfon sylw
Methwyd anfon eich sylw am y rhesymau canlynol:
Rhoddwyd y testun prawf anghywir. Ceisiwch eto.
Posted in Pêl-droed | Leave a comment
Posted on 24 Mehefin 2012 by rhys
Yn ddiweddar, gofynnodd Geraint i mi am dips am bethau i’w gwneud yn Efrog, gan fod fy rhieni-yng-nghyfraith yn byw gerllaw. Yn hytrach na jyst ebostio stwff ato, dyma gofnod blog yn y gobaith bydd y wybodaeth o ddefnydd i eraill.  Mae rhai o’r canlynol wedi ei gwneud hi i’m map.
York Minster – Braidd yn amlwg falle, ond rhaid mynd i weld y lle yma o leiaf unwaith. Mae maint y lle yn unig yn anhygoel.  Mae modd hefyd cerdded i ben un o’r tyrau. Hanner yr hwyl ydy’r daith i fyny ar y grisiau (culion) a chael cerdded ymysg y bwtresi. Mae’r olygfa yn werth chweil, ac mae edrych lawr ar y strydoedd igam-ogam gerllaw fel edrych i lawer ar Ankh-Morpork.
Holy Trinity Church (Goodramgate), yn llythrenol yng nghysgod y Minster, mae’r Holy Trinity Church diymhongar yn gyferbyniad llwyr i’w chymydog gyda’i llawr anwastad a’i seti sgwar ochrau uchel. Mae’r lle’n dipyn o werddon os ydych am ddianc o brysurdeb y strydoedd cyfagos. Mae mynedfa iddi drwy fwlch rhwng dau adeilad, felly mae’n hawdd i’w methu.
York St Mary’s – Na, does gyda fi ddim fetish am addoldai – mae’r cyn eglwys yma wedi ei thrawsnewid i fod yn ofod ar gyfer installations celf. Fel arfer, un darn o waith anferth sydd i’w weld ar y tro, yn cymryd mantais llawn o uchder yr adeilad. Dw i wedi bod i weld sawl un, a byth wedi’m siomi.
City Screen – sinema sy’n dangos ffilmiau amgen tebyg i arlwy Chapter yng Nghaerdydd.
Museum Gardens – lle braf i ymlacio os ydy’r tywydd yn heulog. Rhyngddo ag adeilad Oriel Gelf Efrog (sy’n OK), mae adfeilion beth oedd yn adeilad Senedd Lloegr ar un adeg. Mae lle bach hufen ia neis yr olwg ar High Petergate gerllaw.
Blue Tree Gallery (Bootham) – oriel gelf fechan yn gwerthu gwaith gan artisitiad lleol
High Petergate. Mae amryw o lefydd bach neis i fwyta/yfed a siopa ar y stryd fechan yma ger y Minster:
Cafe Concerto – bwyd neis, lot o quiches a salads hyfryd a gwreiddiol. Reit poblogaidd oherwydd ei leolaid, felly ewch yno’n gynnar os am ginio.
Three Legged Mare – un o ddwy dafarn York Brewery. Er ei fod yn dafarn gymharol newydd dw i’n meddwl, mae naws draddodiadol i’r lle (h.y. pyb call) gyda dewis da o holl gwrw’r bragdy. (Minster Ale a Guzzler ydy fy hoff rai i).
Lamb & Lion Inn – heb fod yma eto, ond yn edrych yn neis (er drud mwn).
Gyda thafarndai canol y dref, allwch chi ddim mynd o’i le rili yn unrhyw un ohonynt.  Mae’r adeiladau eu hunain i gyd yn hynafol a heb gael eu difethau (a la Brains) ac fe gewch ddewis da o gwrw go iawn ym mhob un. Maen nhw’n cymryd eu cwrw go iawn o ddifri yn y rhan yma o’r byd.  Os ydych am fynd ag ychydig boteli o gwrw gan fragdai Swydd Efrog adre efo chi, mae amryw o siopau arbennigol, dwy ar Stonegate (stryd touristy) o flaen y Minster, offy ar Goodramgate (ble gofynodd y ferch am ID gennyf llynedd – fel joc!), a’r siop fach beryg yma yn Fulford a ddarparodd y cwrw i’n priodas.
Paned a chacen  Mae pobman yn gallu bod yn brysur yng nghanol y dref.
Am bach o heddwch, baswn i’n mynd am Gray’s Court, mae’n gymharol ddrud (er falle dim gwaeth na Betty’s Tearooms), ond mae mewn adeilad ffantastig ac wedi ei guddio mewn cwrt tu cefn i’r Minster.
Neu am rhywbeth rhatach, triwch Cafe Harlequin (King Square, uwchben siop bwci Labroke’s). Mae’r decor yn eitha plaen, ddim rhy brysur, ond mae’r coffi’n dda a’r perchenog yn gyfeillgar.
Bwyd – Dw i ddim yn mynd allan i fwyta llawer yn Efrog (mam-yng-nghyfraith yn gogyddes dda)
Ond os am rhywbeth safonol (ac ychydig yn ffurfiol), mae Middlethorpe Hall, (gan yr un pobl a Neuadd Bodysgallen ger Llandudno).
Ar ben arall y pegwn, rhywle sy’n newydd i mi, ond wedi clywed canmol amdano (yn arbennig y tagine cig oen) ydy Xing.
Gwerth sbio ar Cheap eats; York on a fork o flog Word of Mouth y Guardian.
[mi dria i gael argymhellion eraill yma]
oneandother.com – dois ar draws y wefan yma cyn ymweliad diweddar. Mae’n wych. Mae cylchrawn y cael ei gyhoeddi hefyd sy ar gael mewn caffis, bariau ac orielau. Tips da am fwyd hefyd.
visityork.org – gwefan swyddogol y ddinas ar gyfer ymwelwyr (ac un dda ‘fyd). Mae lot o ddigwyddiadau’n cael eu rhestru yma.
Afon Ouse/Rowntree Park.  Cerddwch o’r dref hyd at Millenium Bridge, ger Rowntree Park yn Fulford.  Gallwch amrywio hyd y daith drwy ddechrau wrth bont wahanol yn y dref.  Ar y ffordd, stopiwch am hufen ia mewn caffi bach ger mynedfa’r parc sy gyferbyn a Cliffords Tower, a/neu picio mewn i oriel According to McGee sy ychydig ddrysau i ffwrdd.
Waliau’r ddinas – Yr unig ran dw i wedi gerdded ydy o Monkbar (diwedd Goodgramgate), gwrth glocwedd hyd at y bont ger yr orsaf dren. Ddim rhy hir a chyfle i fusnesa mewn i erddi taclus ardal breswyl drud tu cefn i’r Minster.
[os am argymhellion am lefydd i fynd i gerdded gerllaw-ish, holwch yn y blwch sylwadau]
Posted in Teithio | Tagged efrog | 1 Comment
Dymp dolenni Hacio’r Iaith Bach (Newyddion Lleol ac Ein Caerdydd)
Posted on 1 Mehefin 2012 by rhys
Yn yr Hacio’r Iaith Bach diweddaraf, cafwyd sawl sgwrs ddifyr.  Dyma grynodeb o beth drafodwyd o dan y thema ‘Newyddion Lleol’ (er mwyn rhoi dolen o’r cofnod gwreiddiol ar haciaith.com).
Enghreifftiau o fodelau gwahanol/llwyddianus:
wrexham.com – mewn amser byr, mae’r safle newyddion yma wedi sicrhau desg newyddion ar y stryd fawr, rhywbeth sydd ddim wedi bod yn y dref ers amser maith. Cynnig £10 am “interaction of the week”  (stori/e-bost/trydariad gorau), a £100 pob 6 mis.
Port Talbot Magnet: Menter gymunedol a sefydlwyd yn dilyn diflaniad papur newydd ola’r dref. Cynllun Pitch-In yn ffordd unigryw i bobl (gwirfoddolwyr, busnesau, newyddiadurwyr) gynnig straeon ac hefyd torfoli ariannu mathau arbennig o erthyglau (eg newyddiadurwr i gyfro achos llys, cyfarfodydd cyngor neu adolygu gem bel-droed) a phethau fel yswiriant cyhoeddus.
One&Other (Efrog): Newydd ddod ar draws hwn wythnos yma. Cyfuniad o bobl creadigol, wedi uno fel Community Interest Company (math o fenter cymdeithasol).
Denu cyfranwyr a chymedroli
Yn hytrach na jyst gofyn am gyfraniad (drwy ebost e..e.) gan unigolion neu sefydliadau, jyst creu cyfrif iddynt a danfon enw defnyddiwr a chyfrinair gyda chyfarwyddiadau a deud “ewch amdani!”.
Gallwch greu hyd at 30 cyfrif ar wasanaeth wordpress.com
Hefyd ar wordpress.com, mae modd gosod cyfrifon gyda lefelau gwahanol o hawliau. Lefel isaf yw ‘Cyfranwr’, ble mae rhaid i rhywun arall fod wedi gwirio erthygl/cofnod cyn iddo ymddangos yn fyw. Handi ar gyfer cyfranwyr newydd, a rhai sy’n llai hyderus am safon eu hiaith/sgiliau technegol.
Faint o bobl sy’n darllen, beth, ac o ble? Ffigyrau am eincaerdydd.com (cliciwch i weld graffiau)
Niferoedd sy’n darllen yn reit isel. 600 y mis yw’r uchaf hyd yma.
Pwysigrwydd Twitter a Facebook. Dw i’n defnyddio cyfrif Twitter i hyrwyddo, ond  yn gwneud dim defnydd o gwbl o Facebook (er mae botwm ‘hoffi’ ar pob cofnod), at eto, Facebook yw’r ail ffynhonell ymweliadau mwya poblogaidd.
Er mai blog YN Gymraeg, yn hytrach nag AM y Gymraeg yw eincaerdydd.com, straeon am yr iaith sy fwya poblogaidd o ran ymweliadau.
Er mor isel yw’r nifer ymwelwyr a prn yw’r sylwadau (sniff), mae’n debyf bod rhywfaint o ddylanwad i’r blog – cafwyd ymateb da i gais am wirfoddolwyr i arolwg tafodiaith ac roedd pennaeth marchanta S4C yn trafod y blog gyda’m cyngyflogwr.
Posted in blogio, cyfryngau, Hacio'r Iaith | 2 Comments
Digon gwrth-Brydeinig i swnio fel Sieg Hail?
Posted on 14 Chwefror 2012 by rhys
Mae’r cofnod yma wedi bod y ffrwtian yn fy mlwch drafftiau ers mis Tachwedd 2011. Ers hynny, mae datganaiadau wythnosol bron yn dod sy’n cythruddo rhywun, felly dw i jyst eisiau postio’r cofnod yma!
Falle mod i’n wrth-Brydeinig*, ond gan mod i ddim yn gwirioni ar athletau nac yn ystyried fy hun yn Brydeiniwr, pob pedair blynedd pan ddaw’r gemau Olympaidd heibio, dw i jyst yn dwedu “meh!” ac yn newid y sianel. Ond gan ei bod yn ‘y wlad hon’ eleni, mae pethau’n dra wahanol.
Os oedd rhywun yn meddwl bod arian wedi difetha pêl-droed fel bod dim owns o urddas yn perthyn i’r gêm bellach, mae’r gemau Olympaidd yn waeth fyth.
All rhywun ond prynu tocyn drwy ddefnyddio cerdyn VISA, noddwyr swyddogol y gemau.  Petai chi’n ddigon dwl i brynu tocyn, a meddal y cewch fynd a’ch babi i’r digwyddiad gyda chi i eistedd ar eich glin, wel, na chewch, rhaid i hyd yn oed babis newydd anedig fod a tocyn eu hunain.  Gan bod pob tocyn wedi ei werthu (heblaw am y gemau pêl-droed – mwy am hynny nes ‘mlaen), mae hynny’n amhosib rwan.  O leaif os ydych yn gadael eich plentyn adre gyda’r ffrindiau/teulu, gallwch eu ffonio i weld os ydy popeth yn iawn….na chewch, oherwydd bydd gwaharddiad ar ffonau symudol (ymysg pethau eraill).
Petai chi’n byw yn agos i ble mae’r gemau’n cael eu cynnal ac yn bod mor hy a gosod hysbyseb yn ffeneset eich lloft, mae gan yr heddlu’r hawl dod i mewn i’r tŷ a tynnu’r hysbyseb i lawr**. Defnyddio adnoddau prin yr heddlu i warchod buddianau noddwyr, beth nesaf?
Os ffansiwch fynd yn noethlymun, cewch eich cosbi wrth reswm am ymddygiad anweddus, fel yr arfer. Ond os digwydd i chi fod wedi peintio hysbyseb ar eich corff, cewch gosb ychwanegol o hyd at £20,000.
Duw a helpo unrhyw un sy’n meddwl mynd a brechdannau eu hunain gyda nhw i unrhyw stadiwm, dychmygaf mai’r cosb eithaf sy’n wynebu unrhyw un na fydd yn prynnu Big Mac gan un o brif noddwyr eraill y gystadleuaeth.
OK, mae noddwyr barus yn gysylltiedig ag unrhyw ddigwyddiad mawr dyddiau yma, ond mae Cymru wedi colli allan yn sylweddol, er yr honiad y byddai’r DG gyfan yn elwa.
Clustnodwyd £2.2bn o arian loteri at y digwyddiad. Byddai canran ohono  (£30 miliwn yn ôl un amcangfrif) wedi cyrraedd Cymru fel arall.
O’r holl gytundebau adeiladau ac yn y blaen, rhoddwyd ond gwerth 0.01% i gwmniau o Gymru.
Mae’r gwaith adaeiladu ffyrdd newydd o gwmpas Llundain ar gyfer y gemau Olympaidd yn cyfrif fel ‘UK spend’, felly nid yw’r gwariant yn cael ei ystyreid pan mae’n dod i weithio allan faint mae Cymru’n dderbyn o dan formiwla Barnett. Mewn un achos, gwariwyd £200 miliwn ar ffordd i ganolfan siopa newydd, ac mae’n debyg bydd Cymru £10miliwn ar ei cholled yn yr achos yma’n unig.
Dyma beth sydd wedi fy nghorddi i fwyaf. Dyma grynodeb.
Medi 30 2006: Cyhoeddwyd byddai tîm pêl-droed Team GB yn cymryd rhan yn y gemau Olympaidd. Datganodd gymdeithasau pêl-droed Yr Alban, Cymru a Gogledd Iwerddon eu bod yn gwrthwynebu hyn, gan y byddai’n peryglu statws eu timoedd cenedlaethol (bu bygythiadau i hyd a phleidlais am y peth yn y 1970au, ’80au a’r ’90au). Mae cymdethasau cefnogwyr y pedwar gwlad (gan gynnwys Lloegr) hefyd yn gwrthwynebu’r syniad. Ymateb Simon Clegg, prif weithredwr Cymdeithas Olympaidd Prydain (BOA):
“We will be going ahead anyway. It is the BOA who selects the Games team.”
Ac ymateb Yr Arglwydd Seb Coe, cadeirydd pwyllgor trefnu Gemau Olympaidd Llundain i bryderon y cymdeithasau pêl-droed:
Medi 2008: Yn dilyn Cais am Ryddid Gwybodaeth, ymddengys i Lywodraeth Prydain gael eu rhybuddio gan swyddogion FIFA mor bell yn ôl a 2004 y byddai tîm pêl-droed unedig yn peryglu statws y pedwar tîm cenedlaethol, ac nad oedd unrhyw werth i ddatganiadau i’r gwrthwyneb gan Sepp Blatter, gan y gall ei ragflaenydd eu gwrthdroi.
Mai 2009: Daethwyd o hyd i gyfaddawd, ble byddai tim Seisnig yn unig yn cynrychioli Prydain.
Ebrill 2011: Wedi i bopeth edrych fel petai wedi ei ddatrys, dyma’r BOA yn mynnu y dylai chwaraewyr o bob gwlad yn rhan o’r tim.
Hydref 2011: I rwbio halen yn y briw, dyma’r BOA (neu falle adran farchnata Adidas) yn llwyddo i berswadio Aaron Ramsey (capten tim Cymru neb llai) a Gareth Bale i fodelu crysau Team GB. Yn rhyfedd digon, ni ofynwyd i ddim chwaraewyr Lloegr fodelu’r cyrs. Yn ol  un cefnogwr, roedd gweld y lluniau hyn:
It’s like seeing a video of your missus sucking off another man. Mochyn.
Fel gallwch ddychmygu, fe arweiniodd hyn at ddrwgdeimlad ofnadwy ymysg cefnogwyr.
Tachwedd 2011: Wel, wedi hyn, allech ddim dychymgu dim gwaeth yn digwydd. O leiaf fyddai’r BOA yn ddigon sensitif i beidio cynnal dim gem pel-droed Team GB yn Nghymru…
..o, sbiwch beth fydd yn digwydd yn Stadiwm y Mileniwm ar y 1af o Awst 2012.
Mae’r holl beth yma yn crynhoi Prydeindod i mi, ble mae ein meistri yn Llundain unai’n ddall neu’n gwbl ddihid tuag at deimladau a buddion Cymru a’r Cymry.
*Falle byddai rhywbeth fel “Beth wnaeth yr Olympiaid erioed i ni?” wedi bod yn deitl mwy addas, ond ro’n i’n meddwl baswn i’n trio denu ymwelwyr sy’n ffans Datblygu.
**Erbyn hyn, mae mesurau arbennig yn dod i Gaerdydd a fydd yn gwahardd unrhyw hysbysebu a gweithgarwch masnachol answyddogol o fewn 500 meter i Stadiwm y Mileniwm (h.y. canol y ddinas i gyd). Bydd hyd yn oed rhaid gorchuddo’r hysbysebion Brains ar y pontydd rheilffrodd!
Posted in Gwleidyddiaeth, Pêl-droed, Prydeindod | Tagged Team GB | 1 Comment
Blogio byw o Hacio’r Iaith 2012
Posted on 28 Ionawr 2012 by rhys
Darllediad byw yma, a’r hashtag ydy #haciaith. Hefyd gofynwch gwestiwn ac gyfer panel Haclediad (12-1pm) drwy ddefnyddio #haclediad.
Sesiwn Cloi: (Rhodri, Carl, Elin, Bryn a Sioned)
Diolch i Elin a Mercator am y gofod ac i’r noddwyr, ac i bawb a roddodd eu hamser wrth drefnu’r digwyddiad.
Gwell amrywiaeth o bynciau na blynyddoedd blaenorol.
Beth wnaeth ddim gweithio?
Rhy oer yn rhai ystafelloedd
Dim digon o de a choffi
Di Wi yn wan yn rhai ystafelloedd
O bosib bod a sesiynau mwy meddal, efallai daw mwy yn y dyfodol sydd ddim mor hyderus.
Amserlennu o flaen llaw i weithdai/pethau ymarferol.
Math o PA cyn dechrau pob sesiwn. Efallai system arlein neu ar sgrin.
Sesiwn 6: Huw Marshall yn son am ei syniad o Radio’r Cymry. Yn y gorffennol, Cymry Cymraeg yn meddwl bod rhaid ‘cael caniatad’ cyn mynd a syniadau ymlaen a gwneud rhywbeth. Pam ddim gwneud stwff ein hunain?  Twitter wedi bod yn gymorth lledaenu’r neges, ond hefyd ddim yn cyrraedd pawb o bell bell ffordd.
Am ddefnyddio system shoutcast.
Pa fath o gynnwys? Dylai Radio Cymry (neu ‘Cymru‘?) fod yn cynnwys mwy o gomedi a cherddoriaeth.
Pa fodel. Dylid defnyddio model fasnachol o werthu hysbysebion. Mae Bridge FM (ardal Penybont) yn darlledi i boblogaetho ddim ond 80,000.  Llawer mwy o siaradwyr Cymraeg yng Nghymru….a thu hwnt.
Rhagleni sampl yn cael eu creu rwan ac am gael eu cyhoeddi arlein yn fuan.
Angen plwraliaeth darlledu yny Gymraeg. Yr elfen gorfforaethol o fod yn atebol i’r llywodraeth. Radio’r Cymry yn gallu ymateb i gynulleidfa.
Falle cael nawdd i raglen penodol (e.e. LoveFlim ar gyfer rhaglen adolygu ffilmiau.)
‘Sdim rhaid mynd gyda GoogleAds,  ffynhonellau eraill ar gael sy’n gallu targedu hysbysebion yn well  a gwireddu mwy o incwm.
Ddim eisiau hysbysebion yn tarfu ar raglenni, ond yn ymddangos ar y wefan.
Rhaid apelio i’r siaradwyr Cymraeg sy’n gwrando na gwylio dim ar Radio Cymru a S4C.
Standup sy’n gyrru adloniant ym Mhrydain, ond dim cyfleoedd/platfform ar Radio Cymru.
Does dim rhaid cael slot hanner awr, teledu sy wedi ‘gorfodi’. Gallant fod yn snipets.
Pedair ysgol uwchradd Cymraeg Rhondda Cynon Taf gyda gorsaf radio eu hunain yn yr ysgol.
‘Sdim angen adeilad – Robert Peston (Radio 4?) yn darlledu o’i lofft yn ei PJs.
Dylanwad Llundain ar newyddion Cymru.
“Mae’r chwyldro yn mynd i ddigwydd ar y we!”
Sesiwn 5: Fi’n siarad am y Wicipedia (crash and burn go iawn.), Yna Jim Killock yn son am fanteision rhoi trwydded Creative Commons ar eich gwaith, ac yn arbennig y mantais i ddeunydd Cymraeg sydd ddim yn cael ei weld gan lawer o bobl yn y lle cyntaf.  Cyfeiriodd at wefan vo.co sy’n rhestru ffilmiau o dan drwydded Creative Commons a ble mae pobl yn cyfranu arian. Mae un wedi derbyn $89,000.
Sesiwn 4: Lot o stwff yn ymwenud á’r Cymraeg i Oedolion.
Leia ac Ifan yn son am SaySomethingInWelsh.com, cwrs arlein, ar mp3, dim gwaith ysgrifenedig. Rheol 1 – PEIDIWCH SGWENU DIM BYD.
Yn ogystal a’r cwrs ei hun, mae’r gymuned sy wedi adeiladu o’i gwmpas yr un mor bwysig. Y gymuned yn creu cyrsiau eu hunain. Dathlodd y wefan ei 3ydd pen-blwydd wythnos diwetha yn Aberystwyth. Daeth tua 50, un o UDA, ac ymunod pobl o UDA, y Ffindir ac Awstralia yn ymuno ar GoogleHangout. Bootcamp yn spinoff. 10 person yn dod i aros yn Nhresaith. Dim gwersi, ond rheol dim Saesneg. Ifan wedi bod i ddau bootcamp ac wedi gwneud gwahaniaeth mawr i’w allu i siarad Cymraeg.
Tasgau arbennig (mynd at bbol ar stryd fawr Llambed yn gofyn gwestiynnau random (“Oes llyfrgell yma? “Ydych chi’n gallu canu?).
Map Google yn dangos defnyddwyr. Lot yn gwneud peehau[n wirfoddol.
Lesson Guides. (Ym mha unedau ymddangos gerifa/patrumau arbennig)
Moodle Gwaith Leia (gyda guest access) i dysgu pobl yn eu gwaith. Defnyddio hanner gwers cyntaf SSIW Cynllun gwersi. Geirfa swyddfa.
GoogleHangOut, at gyfer cwrdd mewn grwp neu trefnu parneriaid dysgu ar gyfer pobl yr un lefel.
Soundcloud. Pobl yn gallu gadael sylw ar bwyntiau pendol o fewn ffeil.
@DailyWelshWords Iestyn a Cat, 3 gwaith yr wythnos yn postio gair Cymraeg ond ddim yn esbonio ei ystyr. Pobl yn ateb gyda brawddeg Saesneg yn cynnwys y gair yn Gymraeg. Aildrydar atebion cywir.
Eisteddfod arlein. Y gymuned yn talu am wobroau a noddwyr fel siopau llyfrau o Gymru ac Amgueddfa Sain Ffagan.
SaySomethingIn…..  (Dechrau gyda Sbaeneg. Ffrangeg nesaf, wedyn gobeithio Llydaweg a Chernyweg.)
Proses o dorfoli datblygiad technegol y wefan gan ddefnyddio sgiliau gwirfoddolwyr. Bwriadu creu gwefan rhanu ffeiliau. Yna Aran a Iestyn i ganolbwyntio ar greu mwy o gyrsiau.
@malpate nesaf yn son iTunesU ble mae Prifysgol Morganwg wedi postio adnoddau i ddysgwyr ar ffurf fideo a mp3.
Sesiwn 3: Jim Killock (Open Rights Group) yn son am newidiadau gan w3c (corff safoni gwefannau) ynglyn a’r ffyrdd mae cookies yn cael eu storio a’u rhannu. Pa mor bell gellir mynd? Unai rhwystro casglu cookies yn llwyr, neu galluogi unigolion i gyflwyno rhestr i’ch porwr o wefannau nad ydych eisiau cael mynediad iddynt oherwydd eu arferion casglu data a proffeilio? Anodd dal i fyny a beth sy’n cael ei drafod a theipio!  Ydy cwmniau’n cymryd diogelwch o ddifri?  (Gol. Mae Jim Killock wedi cyhoeddi cofnod am yr union bwnc ar wefan yr Open Rights Group.)
Hefyd yn trafod rheolaeth yr unigolyn dros data eu hunain, gyda’r holl transactions gwahanol rydym yn wneud ar lein.  Angen system universal (TEBYG i paypal) ble nad oes rhaid i bawb ailadrodd ac ailrannu eu manylion pob tro. Angen penderfynu ar protocol yn hytrach na chael lockin/monopoly gan PayPal.
Sut ydym yn talu am wasanaethau am ddim (Facebook er enghraifft). Ein data yw ein taliad.
Data Protection Directive, tensiwn rhwng buddianau unigolion a chwmniau mawrion eisiau rheolau mor llac a phosib.
Sensoriaeth. Gwleidyddion yn sensora fel ymateb i piracy. Gwefan newsbin.com yn cael ei flocio gan bod cwmniau mawr yn meddwl bod nhw’n mynd yn groes i reolau hawlfraint. Y wefan yn dal i ailymddangos. Ydy blocio yn ddigon/yn addas? Blocio wedi arwain at mwy o sylw a mwy o ddefnydd o’r wefan!  fttp:// yn gweithio fttps:/// (?) ddim. Encryptio yn golygu gall ISP ddim cael ei flocio’n llwyddianus. Gwneud i newsbin.com edrych fel yr un oedd yn cael cam.
[gliniadur yn cael gorffwys yn ystod yr Haclediad a cinio]
Sesiwn 2: Blogio/ S4C2.0.   Lot o sesiynau diddorol ymlaen, ond es am yr un iawn achos mae Elliw (Paned a Chacen) wedi dod a chacen lemon drissle hyfryd.  Elliw yn son am  ei phenderfyniad i ddechrau blog a beth sy wedi dod yn ei sgil. Ar hyn o bryd yn sgwennu llyfr, yr enghraifft cyntaf o ‘blog i lyfr’ yn Gymraeg.  Defnyddio’r blog a Twitter i ofyn i am syniadau am beth i bobi nesaf.  Cafodd spike mewn ymwelwyr ar ol ymddangos ar raglen Blas ar Radio Cymru, a hefyd ar ddiwrnod Santes Dwynwen. Mae’n cymryd lot o amser, gan bod rhaid pobi yn ogystal a sgwennu. Mae Elliw gyda tua dau neu dri cofnod ar eu hanner yn baord ar y tro.
S4C 2.0 gan Bryn.  Dim gweiddi heddiw. Darlledu arferol dan fygythiad gan YouTube, TWiT.tva 5by a pobl yn creu cynnwys eu hunain.  Diffyg dewis yn y gorffenol ond ddim bellach gyda chwyldro y we. 1 awr o gynnwys yn mynd lan ar YouTube pob eiliad.  Lot o ddyfyniadau o’r llyfr What Would Google Do? yn berthnasol i S4C. Y syniad o sianel wedi diflannu.
Posibiliadau hysbysebu wedi eu targedu yn well, wedi ei selio ar leoliad, a gyda dyfeisiau symudol gellir cysylltu hysbyseb bwyty/sinema gyda system archebu bwrdd/tocyn.  Gallu  creu cymdeithas, cysylltu actorion, rheolwyr, cynhyrchwyr a staff gyda’r cyhoedd. Rhaglen MythBusters yn cynhyrchu fideo yn dilyn pob rhaglen yn ymateb i sylwadau dderbyniwyd gan wylwyr.  Rhywun o S4C yn dweud roedd adborth am cariad@iaith yn llywio ffurf a chynnwys y rhaglen blaenorol.  Daniel Glyn yn son am ei brofiadau wrth gynhyrchu rhaglen am Rhys Ifans. Stwff a ddaeth o adborth wedi bod yn werthfawr.
O’r llawr, (Rhun) “Ydy hyn yn hysbyseb am ddim i Facebook a Twitter?”  Ydyn nhw angen hysbysebu?  Rheol newydd yn Ffrainc bod rhaid rhoi yr un math o ‘hysbys’ i bob gwasanaeth/cwmni (meddai Carl). Yn Gymraeg, mae angen y critical mass, felly rhaid mynd i ble mae’r gynulleidfa (Iwan).
Sesiwn 1: Rhan 1: Dyfodol Newyddion Lleol – Rhys a Sion yn son am waith ymchwil i gynnwys newyddion lleol, wedi ei ddarparu gan pobl lleol, o bosib yn defnyddio rhwydweithiau papurau bro.  Rhedeg peilot ym Mangor, Caerdydd a (Chaerfyrddin?) i weld eu hagweddau tuag at roi cynnwys arlein ac anghenion hyfforddi. Trafod am pobl yn ansicr o’u Cymraeg, cyfleodd targedu hysbysebion lleol. Mynd o gwmpas gyda camra-flip i ddigwyddiadau. Oes enghreifftiau. Wrecsam.com (Saesneg) Glo Man (papur bro yn defnyddio Blogger) Y Clawdd (papur bro ar ffurf PDF a Facebook).  Arian hyfforddiant/sbardun gan Ganolfan Cydweithredol Cymru. Papurau bro ofn colli eu statws. Creu rhywbeth ochr yn ochr, yn ychwanegol. Dylestwydd ar bobl i gyfrannu (amser, cynnwys ac arian).
Peidio bod ag obsesiwn am arian cyhoeddus, ond efallai gosod amodau ar bapurau bro i gyhoeddi arlein.
Peidio ailddyfeisio’r olwyn, defnyddio pethau fel WordPress.
Angen mwy o esiamplau i sbarduno eraill.
Sesiwn da, lot o gyfrannu. Parhewch y drafodaeth yma.
Posted in Hacio'r Iaith | 1 Comment
Posted on 25 Ionawr 2012 by rhys
Bydda i’n mynd ar bererindod i Aberystwyth y penwythnos yma. Mae mynd i Aberystwyth wastad yn braf, ond mae’n well fyth pan mae anghynhadledd blynyddol Hacio’r Iaith ymlaen yno.
Dyma fideo gan Rhodri (y boi sy’n gyfrifol am wneud i’r holl beth ddigwydd) yn rhoi disgrifiad o’r diwrnbod a beth mae o’n edrych ymalen i’w weld a chlywed.
Dyma gofnod gan Bryn sy’n esbonio ychydig am drefn digwyddiad o’r fath.
Llwyddodd Sioned i wireddu breuddwyd oes a chael ei hun ar soffa Wedi 7 gyda John Hardy i drafod y digwyddiad.
Mae manylion llawn y dydd ar wici Hedyn.
Posted in blogio, Hacio'r Iaith | Tagged haciaith | Leave a comment
Dysgwyr Cymraeg yn creu cynnwys ar gyfer y Wicipedia
Plentyn siawns Bruce – Syniad ar gyfer gweithdy ymarferol yn Hacio’r Iaith 2014
Trafod blogiau pêl-droed ar Ar y Marc (20.7.13)
Blog BBC Cymru yn camsefyll.
Carl Morris ar Plentyn siawns Bruce – Syniad ar gyfer gweithdy ymarferol yn Hacio’r Iaith 2014
rhys ar Tafarndai Dinbych
Alun Jones ar Tafarndai Dinbych
Rhodri ar Tafarndai Dinbych
Carl Morris ar Tafarndai Dinbych
Proudly powered by WordPress.